《沁园春•和韵答金峤庵》
清代·彭孙遹

往古来今，如许英雄，钟鼎旂常。尽飘风冷雨，馀声销灭，寒烟蔓草，陈迹苍茫。

南顾昆明，东瞻闽越，二十年来一战场。到今日，喜丰年多黍，兵气销光。

溪山老我何伤。且买醉、时探肘后囊。须我歌若舞，乌乌击缶，倡予和汝，款款飞觞。

仆射不如，尚书不顾，羯鼓频催不记行。才倾倒，早一轮红日，涌上扶桑。

作者简介：彭孙遹（yù）（1631—1700）清初官员、词人，与王士祯齐名，时号“彭王”。字骏孙，号羡门，又号金粟山人，浙江海盐武原镇人。彭孙贻从弟，顺治十六年进士。康熙十八年举博学鸿词科第一，授编修。历吏部侍郎兼翰林掌院学士，为《明史》总裁。诗工整和谐，以五、七言律为长，近于唐代的刘长卿。词工小令，多香艳之作，有“吹气如兰彭十郎”之称。著有《南往集》、《延露词》。